Viljandi Kutseõppekeskus

**Viljandi Kutseõppekeskus** (varem **Viljandi Ühendatud Kutsekeskkool**) on 1920. aastal asutatud kutsekeskkool Viljandi lähistel Viljandi vallas Vana-Võidu külas. Tänapäevane õppeasutus moodustus Viljandi Kutsekeskkooli nr 9, Vana-Võidu Kõrgema Põllumajanduskooli ja Viljandi Õppekeskuse ühendamise teel 1999. aastal.   

Vana-Võidu mõisa otsustas põllutöökooli rajada Viljandi Maakonnavalitsus 1920. aasta 17. augustil. Kooli esimene direktor August Usin võttis esimesed õpilased Vana-Võidu Alampõllutöö Kooli sama aasta septembris. Esimese tunni andis 18 õpilasele härra Eduard Kullasepp 13. jaanuaril 1921.

Euroopa Liidu ja Eesti riigi rahastusel renoveeriti aastatel 2008–2015 õpilaskodu, spordihoone, ehitati karjalaudast koolimaja, ehitati praktilise õppe korpus. Kokku investeeriti 20 miljonit eurot. 

VIKKis saab õppida ehitus-, elektriku-,  arvuti-, kokandus-, teenindus-, auto-, keevitus-, mööblirestauraatori-, auto- või bussijuhi, hoonete tehnosüsteemide tehniku erialal. Ümberõpet korraldab täiendusõppeosakond. Õppida saavad igas vanuses ja haridusega, ka erivajadustega inimesed, sõltuvalt erialast ja koolikorraldusest päevases tasemeõppes või sessioonõppes, töökohapõhises või õpipoisiõppes.

**Oleme mõisakool.**

Vana-Võidu mõis (saksa keeles *Alt-Woidoma*) on mõisana esmamainitud 1507. aastal. Alates 1834. aastast kuulus mõis von Stryki aadliperekonnale. Siis algas ka mõisasüdame ja majandushoonete esinduslikum väljaehitamine. Mõisa hilisklassitsistlik kivist peahoone on ehitatud 1840. aastatel. Mõisa sisekujunduses kasutasid ehitajad herculaneumi stiilis seinamaalingud. Samal ajal said valmis ka ait ja kastellid ning tallid. Härrastemaja oli ühekorruseline, kahekorruseline oli vaid seitsme akna laiune keskosa.  

1938. aastal ehitati härrastemaja ümber kooliks. Ühekorruselisele osale lisati II korrus. Paigaldati ka keskküte. 1970. aastatel lisati härrastemajale kaks tiiba. Need lammutati 2016. aastal. Härrastemaja ootab pikisilmi remonti.

Mõisa kastellid on tänaseks ümber ehitatud kooli peahooneks. 

## Ajalugu

* 17. augustil 1920 otsustas Viljandi Maakonnavalitsus asutada Vana-Võidu mõisas **Vana-Võidu 2-aastase Alampõllutöökooli**.
* **13. jaanuaril 1921 toimus 18 õpilasele esimene tund.**
* 2. juunil 1921 asus kooli hoonesse sõjavägi, õppetöö katkes.
* 1. novembril 1923 vabastas sõjavägi mõisa ja õppetöö taastati.
* 12. mail 1931 loodi õpilasühing „Vana-Võidu Põllutöökooli Kasvandike Kogu“.
* 1. augustil 1932 võlgadesse sattunud kool suleti.
* 1. jaanuaril 1933 avati **Vana-Võidu 1-aastane kodumajanduskool**, kuid õpilaste vähesuse tõttu õppetööd ei alustatud.
* **30. mail 1936 võttis riigivanem Päts vastu otsuse nr. 480 „Vana-Võidu kodumajanduskooli asutamine“.**
* 1939. aastal ehitati mõis ümber kooliks. Kahele tiivale lisati II korrus, paigaldati keskküte.
* 25. jaanuaril 1941 algas mõisas taas õppetöö. Avati **Vana-Võidu üheklassiline kodumajanduskool** ja **Vana-Võidu neljaklassiline kõrgem kodumajanduskool**.
* 1942. aasta detsembris läks mõis saksa sõjaväe kätte ja muudeti sõdurite puhkekoduks. Kool koliti Olustevere Põllumajanduskooli juurde.
* 1944. aasta veebruaris kolis kool tagasi Vana-Võitu.
* 4. detsembril 1944 avati **Vana-Võidu 3-aastase õppeajaga Kodumajanduse Tehnikum**.
* 1945. aasta juunis sai koolist **Tehniliste Kultuuride Tehnikum**.
* 31. mail 1947 reorganiseeriti kool **Vana-Võidu Loomakasvatustehnikumiks**.
* 1. septembril 1964 sai kool uue nime – **Juri Gagarini nimeline Näidissovhoostehnikum**.
* 1970. aastal oli taas suur remont, mõisahäärberile ehitati juurde õppeklasside ja söökla tiib.
* 1. septembril 1991 sai koolist **Vana-Võidu Tehnikum**.
* 11. septembril 1992 sai koolist **Vana-Võidu Kõrgem Põllumajanduskool**.
* 5. märtsil 1999 moodustati kolme kooli ühendamisel** Viljandi Ühendatud Kutsekeskkool**. Põllumajanduserialad antakse naaberkoolidele, koolist saab tehnoloogiaõppe kool.
* Euroopa Liidu ja Eesti Vabariigi rahalisel toel muudeti kool aastatel 2009–2017 uueks: lammutati 1976. aasta härrastemaja juurdeehitised ja renoveeriti fassaad, Vana-Võidu mõisa karjakastellid ehitati kooli uueks peahooneks, lisati suur õppehallide hoone, renoveeriti õpilaskodu, rajati raskeveokite libedarada, uuendati kogu õppetehnoloogia.
* 6. juunil 2014 kinnitas haridus- ja teadusminister kooli nimeks** Viljandi Kutseõppekeskus**, lühinimega **VIKK**.

Kooli asutamise aastapäeva **VIKK** vilistlaste kokkutulek toimub **Vana-Võidus 17. augustile lähimail laupäeval - 17.augustil 2030.a.**

## Vana-Võidu koolide direktorid
* August Usin 1921–1923
* Karl Tõnnis 1923–1925
* Albert Leesment´1925–1932
* Marie Tärn 1941–1945
* Heinrich Jaagusoo 1945–1950
* Mihkel Talu 1950–1954
* Uno Tombak 1954–1963
* Heldur Koolmeister 1963–1981
* Lembar Kivistik 1981–1994
* Peep Tarre 1995–1997
* Erik Mäe 1997–1999
* Margus Ojaots 1999–2004
* Tarmo Loodus 2004 –

## Välislingid
* Koduleht